钦定古今图书集成/历象汇编/历法典/第074卷 > 章俊卿考索 > 气朔分齐
## 钦定古今图书集成/历象汇编/历法典/第074卷 > 章俊卿考索 > 气朔分齐

“十有九岁。七闰则气朔分齐，是为一章。”按十九全数，
共计六千九百三十九日九百四十分日之七百单
五于内，除六千七百三十三日九百四十分日之三
十二还十九年省数外，其馀恰有二百六日九百四
十分日之六百七十三，当有十九年所闰之数，无欠
无馀。盖每年月与日十二会通得三百五十四日九
百四十分日之三百四十八，合十九年计之，共是六
千七百三十三日九百四十分日之三十二，此即“十
九”之省数也。每年当闰十日九百四十分日之八百
二十，七十九年当得全日一百九十馀分之积，又一
万五千七百一十三。如日法九百四十而一，得一十
有六。不尽六百七十三，通计得日二百单六，九百四
十分日之六百七十三。〈二百六日零六百七十三恰好是七个二十九日零四百
九十九分成七个闰〉此即十九年所闰之数也，合此二数满，得
十九年之全数，即“气朔之分齐”矣。

又按一岁十二月，则十九岁凡当有二百二十八个
月，今十九岁之间，月乃与日二百三十五会多，此七会，非闰而何？但若以气论之，则一月二气，一年二十
四气，十九年当有四百五十六气，十九年虽则有二
百三十五会，其实只有四百五十六气，恰好是十九
个二十四气，则分齐之实，又可见矣。